ከ 58 ዓመት በፊት የወጡ የፍትሃ ብሔር ህጎችን ለማሻሻል እየተሠራ  ነው
በኢትዮጵያ ከ58 ዓመት በፊት የወጡ አራት የፍትሃ ብሔር ህጎችን ለማሻሻል እየተሠራ መሆኑን  የፌደራል  የፍትህና ህግ ሥርዓት ምርምር ኢንስቲትዩት አስታወቀ  ።በአገሪቱ  በ1952 ዓም  የወጡትን  አራት አይነት  የፍትሃ ብሔር  ህጎችን ማለትም የሰዎች ፣የውል ፣ የውርስና የንብረት ህግ ለማሻሻል ጥናት እያካሄደ እንደሚገኝ  የፌደራል  የፍትህና ህግ ሥርዓት ምርምር ኢንስቲትዩት ገልጿል ።  ኢንስቲትዩቱ በዛሬው ዕለት መሻሻል የሚገባቸው አራቱ የፍትሃ ብሔር ሕጎችን በተመለከተ ያደረገውን ጥናት ለባለድርሻ አካላት በማቅረብ  ውይይት  እንዲያደርጉበት  በማስቻል ተጨማሪ ግብዓቶችን  ሰብስቧል ።በዛሬው ዕለት በፓናሮማ ሆቴል በተካሄደው ውይይት ላይ ንግግር ያደረጉት የፌደራል የፍትህና ህግ ሥርዓት ምርምር ኢንስቲትዩት ምክትል ዳይሬክተር  አቶ ተስፋአለም ይህደጎ እንደገለጹት ከ58 ዓመት በፊት የወጡት  የፍትሃ ብሔር ህጎች አሁን ካለው ፖለቲካዊ ፣ ማህበራዊና ኢኮኖሚያዊ ሁኔታ ጋር አብረው  የማይሄዱ በመሆናቸው  ማሻሻያው አስፈልጓል ብለዋል ።የፍትሃብሔር ህጎቹ  በወቅቱ ሲወጡ አሁን ያለውን ነባራዊ  ሁኔታ ማዕከል  ያላደረጉ  በመሆናቸው ፣ በተለይም አንዳንድ ህጎች  ህገ መንግሥቱን  የሚቃረኑ ሆነው በመገኘታቸው ማሻሻያው እጅግ እንደሚያስፈልገ ተሰምሮበታል ብለዋል ።      የማሻሻያ ጥናቱ በሚቀጥሉት 4 ወራት ውስጥ እንደሚጠናቀቅና ውጤቱ ለሚመለከተው የህግ አርቃቂ አካል በዚሁ ዓመት የሚቀርብ መሆኑ ተገልጿል።